《世道》
明代·郭之奇

世道人所为，深思劳一己。今及古往来，智与愚终始。

湍湍心性古，情欲日就滓。混沌既波漩，旦下江河水。

反古生今世，习好皆骳骫。今智恶其凿，今愚则诈尔。

相笑复相哀，前后空相指。纷纷逐世群，决流东西使。

代有救世贤，不过汪波砥。莫诧采薇高，莫嗤叩角鄙。

未分终古忧，何以殊彼此。所叹往者人，滔滔悲皆是。

复念后者人，汩汩将安止。介身处其中，孤行何足恃。

内省独深思，思心曷能已。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。